Helseplattformen

**Helseplattformen** er en felles elektronisk pasientjournal for kommuner, sykehus, fastleger og avtalespesialister i Midt-Norge. Arbeidet med Helseplattformen startet i 2012, og 1. april 2019 ble innføringsprosjektet formelt startet og samtidig ble aksjeselskapet Helseplattformen AS etablert. Prosjektet var en del av statens oppfølging av stortingsmeldingen «Én innbygger - én journal», som ble lagt fram i 2012 av daværende helseminister Jonas Gahr Støre. Helseplattformen er  regional utprøvingsarena for det nasjonale målbilde om en sammenhengende helsetjenesten - En innbygger, en journal.  

Anskaffelseskostnaden for systemet var opprinnelig anslått til 1,7 milliarder kroner med en forventet levetid på 18 år. De samlede kostnadene til utvikling og innføring av Helseplattformen for helseforetaket, kommuner og fastleger frem til 2024 er beregnet til  til om lag 6,7 milliarder kroner.

## Bruk og utbredelse
Helseplattformen understøtter hele helsetjenesten, fra fastlege til helsestasjon, sykehjem, hjemmetjenesten og sykehus. I mai 2022 ble Helseplattformen innført av Trondheim kommune i alle tjenesteområder innen helse og velferd, og 12. november samme år ble Helseplattformen innført til bruk på St. Olavs hospital. Per november 2024 er Helseplattformen i bruk i 34 kommuner i Midt-Norge, St. Olavs hospital, Helse Møre og Romsdal og Helse Nord-Trøndelag i tillegg til to legekontor og to legevakter  Ambulansetjenesten har tilgang til pasientjournalen gjennom HP Link og 140 legekontor har tilgang til prøveresultater gjennom HP Link. 

Helseplattformen har erstattet over 50 små og store applikasjoner i helsetjenesten fordelt på 151 installasjoner. Helseplattformen er integrert med om lag 200 systemer og nasjonale løsninger. 

## Teknologi
Helseplattformens tekniske løsning er levert av Epic Systems, et amerikansk informasjonsteknologi-selskap innen helseinformatikk, som leverer pasientjournaler og pasientadministrasjon til blant annet Nederland, Australia, Storbritannia, Danmark og Finland. Kontrakten mellom Epic og Helseplattformen AS ble inngått 19. mars 2019. Påloggings- og tilgangsstyringen til plattformen leveres av IBM, og avtalen ble inngått 3. juni 2019.

## Kritikk og skandaler
Helseplattformen har møtt motstand fra presse, ansatte i Helse Midt-Norge, politikere, og Folkehelseinstituttet, og flere ganger blitt omtalt som en skandale. 

### Riksrevisjonsrapport oktober 2024
I oktober 2024 la Riksrevisjonen fram sin rapport om Helseplattformen og omtalte planleggingen og innføringen som "sterkt kritikkverdig", Riksrevisjonens mest alvorlige kritikk. Riksrevisjonen konkluderte med at implementeringen av Helseplattformen ved St. Olavs hospital HF og i Trondheim kommune har truet pasientsikkerheten og har redusert effektiviteten i pasientbehandlingen, videre at innføringen av Helseplattformen har blitt dyrere enn forutsatt, og de framtidige kostnadene er usikre. Riksrevisjonen påpekte også at samhandlingsgevinstene reduseres betydelig fordi fastleger, avtalespesialister og flere kommuner ikke bruker Helseplattformen. Og verken Helseplattformen AS eller St. Olavs hospital HF var godt nok forberedt på å innføre Helseplattformen.

### Spekulasjoner om dødsfall knyttet til Helseplattformen
16. desember 2022 døde den dansk-norske arkitekten Birgit Cold på St. Olvas hospital grunnet et hjerneslag. To dager tidligere hadde Cold blitt skrevet ut av sykehuset uten oversikt over hvilken lege og avdeling som faktisk var ansvarlig for Cold på utskrivingstidspunktet. Det ble tidlig spekulert i om Helseplattformen hadde en medvirkning i Colds dødsfall, men etter sykehusets rapport uttalte fylkeslegen at: «– Helseplattformen har ingen opplysninger om forløpet, så det er vel ingen tvil om at det for det er en svakhet i Helseplattformen som lagde et uoversiktlig forløp. Når saken først skjedde har den avdekket betydelige utfordringer med Helseplattformen, men slik jeg leser det, kan jeg ikke si at det spiller en rolle for hvordan saken endte. Helseplattformen har i alle fall gjort det vanskelig å utelukke en sammenheng.»

### Ulovlig konsulentbruk
I 2022 avslørte Adresseavisen at konsulentselskapet Ernst & Young hadde fått utbetalt 557 millioner kroner gjennom en rammeavtale som var beregnet til 70 millioner kroner. Dette viste seg å være ulovlig. Det ble samtidig avslørt at konsulenter og medeiere i konsulentselskapet hadde sentrale roller i ledelsen av Helseplattformen i flere år, med ulike direktør- og sjefstitler. Adresseavisen mente at lovbruddet kunne vært fanget opp i 2019 da toppsjefen og flere andre ansatte mottok et juridisk notat på e-post som omhandlet rammeavtaler som denne. Toppsjefen i Helseplattformen AS forklarte seg med at hun ikke hadde åpnet vedlegget i e-posten.

### Fakkeltog
Ved flere anledninger har det vært arrangert fakkeltog i protest mot innføringen av Helseplattformen. Første gang var 17. oktober 2022. Hensikten med demonstrasjonen var å forhindre at plattformen skulle tas i bruk ved St. Olvas hospital i Trondheim. Den 13. november 2023, ett år og én dag etter at journalsystemet ble innført ved St. Olavs hospital, ble nye fakkeltog arrangert i Namsos, Levanger, Trondheim, Molde, Ålesund, Kristiansund og Volda.

## Referanser


## Eksterne lenker
*